Hversu þungar geta stærstu löngur við Ísland orðið ? Í heild hljóðaði spurningin svona : Hversu þungar geta stærstu löngur við Ísland orðið ? Þær upplýsingar sem ég hef fundið eru hlægilega rangar . Langa ( Molva molva ) er af þorskaætt ( Gadidae ) líkt og margir af okkar helstu nytjafiskum , svo sem þorskur , ufsi , ýsa og kolmunni . Hún hefur löngum verið álitin einhvers konar millistig á milli þorsks og áls enda líkist hún þorski um margt en hefur ílangt vaxtarlag líkt og áll . Eins og nafnið gefur til kynna geta löngur orðið ansi langar . Í þeim heimildum sem skoðaðar voru við gerð þessa svars er yfirleitt að finna upplýsingar um hversu langar löngur geta orðið en sjaldnar getið um hámarksþyngd . Sem dæmi má nefna að í riti Gunnars Jónssonar um íslenska fiska segir að langan geti orðið yfir 2 metrar á lengd en ekkert sagt um þyngdina . Það sama má segja um skýrslu á vef Hafrannsóknarstofnunar , þar er getið um hámarkslengd en ekkert um þyngd . Í bókinni Fiskar og fiskveiðar við Ísland og Norðvestur-Evrópu segir hins vegar um löngu „ Hámarkslengd 2 m , sjaldan lengri en 160 cm , 45 kg og 25 ára “ og á vefnum FishBase kemur einnig fram að hámarksþyngd sé um 45 kg . Á vefnum Big Fishes of the World sem fjallar um óvenju stóra fiska af hinum ýmsu tegundum er lengdin sú sama , það er um 2 metrar en þyngdin sögð allt að 60 kg . Þar sem þetta er mun hærri tala en aðrar heimildir nefna ætti að setja ákveðna fyrirvara við hana . Rétt er að geta þess að hér er verið að tala um mestu lengd og mestu þyngd en yfirleitt ná löngur ekki þessari stærð . Á vef Hafrannsóknarstofnunarinnar kemur fram að meðallengd veiddra langa á tímabilinu 2009 - 2018 var á bilinu 82 - 96 cm , aðallega fiskar á aldrinum 5 - 11 ára . Á fræðsluvefnum Fjaran og hafið sem Hafrannsóknastofnun og Námsmatsstofnun ( nú Menntamálastofnun ) unnu kemur fram að algengast sé að langa sé 1 til 1,5 m og 5 til 20 kg . Lengsta langa sem mæst hefur hér við land , samkvæmt bókinni Íslenskir fiskar , var 212 cm löng . Hún veiddist í október 1998 í botnvörpu á Síðugrunni . Ekki er tekið fram hversu þung hún var . Heimildir og mynd : Gunnar Jónsson . Íslenskir fiskar . Reykjavík . Fjölvaútgáfan . 1983 . Gunnar Jónsson og Jónbjörn Pálsson . 2013 . Íslenskir fiskar . . Reykjavík , Mál og menning . Karl Gunnarsson , Gunnar Jónsson og Ólafur Karvel Pálsson . Sjávarnytjar við Ísland . Reykjavík , Mál og menning , 1998 . Bengt Muus . 1999 . Fiskar og fiskveiðar við Ísland og Norðvestur-Evrópu . Reykjavík , Mál og menning . ( Jón Jónsson og Gunnar Jónsson þýddu og staðfærðu ) . Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .